**Stonewall-opprøret** var ei rekkje spontane, valdelege demostrasjonar leia av medlemmer av homomiljøet mot ein uventa politirazzia nattestid 28. juni 1969. Opprøret byrja utanfor homsebaren Stonewall Inn i Manhattan-strøket Greenwich Village i New York og gjekk føre seg i fleire dagar etterpå. Stonewall-opprøret er rekna som startskotet på den moderne homorørsla, seinare kjend under nemningar som LHBT. Det blir halde årlege pridefestivalar ei rekkje stader til minne om demonstrasjonane.

USA på 1950- og 1960-talet var eit homofobt samfunn. Homofili var forbode i 49 delstatar, og sex mellom to menn kunne straffast med bøter eller fengsel. Ein nytta også ulike middel for å stoppa homofili, som elektrosjokkbehandling, lobotomi, hypnose, kastrering og innesperring på psykiatriske institusjonar. Små grupper forkjemparar hadde prøvd å visa at homofile kunne vera del av samfunnet, og gjekk inn for ikkje-konfronterande opplysing for både homofile og heterofile. Slutten av 1960-åra hadde ein auke i politiske rørsler, som borgarrettsrørsla, motkulturen (hippierørsla) og motstanden mot Vietnamkrigen. Desse strøymingane bidrog til å utløysa Stonewall-opprøret.

Då opprøret fann stad var Stonewall Inn ein mafiadriven homsebar som var kjend for ein blanda kundekrins som i tillegg til «vanlege» homofile omfatta dragqueens, transpersonar, lesbiske, mannlege prostituerte og heimlause unge. Politiraid mot homsebarar var vanlege i 1960-åra, men ofte blei mafiaen tipsa om raida på førehand.

Ved raziaen på Stonewall Inn 28. juni 1969 mista politiet kontroll over situasjonen. Kundane på Stonewall Inn byrja kasta brannbomber og brustein i eit gateslag som gjekk føre seg over to dagar. I løpet av få veker hadde mange av kundane mobilisert seg i organisasjonar og aktivistgrupper. Desse gruppene skulle sørgja for at skeive kunne vera opne om si eiga legning utan frykt for å bli arrestert. Det blei også skipa tre aviser kort tid etter opprøret for å fremja rettane til homofile. 28. juni 1970 blei dei første Pride-paradane haldne i New York, Los Angeles, San Francisco og Chicago for å markera den første årsdagen for opprøret. Pride-festivalen har seinare blitt ei internasjonal markering.

Kjelder
-------

1. 1 2 3 4  ««28. juni 1969 raidet New York politiet en liten gay-klubb i Greenvich Village.»». NRK. 28. mai 2019. Henta 6. juni 2019.
2. 1 2  Carter 2004.
3. ↑  Katz 1976.
4. ↑  Adam 1987.
5. ↑  «Pride Marches and Parades» i *Encyclopedia of Lesbian, Gay, Bisexual, and Transgender History in America*, Marc Stein, red. (2004), Charles Scribner's Sons.

Litteratur
* Adam, Barry (1987). *The Rise of a Gay and Lesbian Movement*. G. K. Hall & Co. ISBN 0-8057-9714-9.
* Carter, David (2004). *Stonewall: The Riots that Sparked the Gay Revolution*. St. Martin's Press. ISBN 0-312-34269-1.
* Katz, Jonathan (1976). *Gay American History: Lesbians and Gay Men in the U.S.A*. Thomas Y. Crowell Company. ISBN 0-690-01165-2.

---

* *Denne artikkelen bygger på «Stonewall-opprøret» frå Wikipedia på bokmål, den 16. juli 2019.*

Bakgrunnsstoff
--------------

* «Historien om Stonewall» på Blikk.no

|  |  |
| --- | --- |
| Autoritetsdata | 
* WorldCat
* GND
* LCCN
* BNE
* BBC Things

 |